Papersnake/gushiwen huggingface dataset:
重修圣济院
陈有声（宋代）

蒙泉距宜春，相去百余里。
有僧来问余，借问何姓氏。
乃余昔所敬，见之蹙然喜。
叙余语未既，省记到山始。
屋庐今何如，旧者存有几。
一别十八年，再见复在此。
僧云胜前，百蠹费更理。
昔茅塞蹊径，今道平如砥。
昔门不容盖，今可驷结轨。
昔堂地一坳，今去天尺咫。
恽飞两庑列，翼从万瓦起。
古殿布丹雘，云龛照青紫。
临流地宽旷，一带碧清泚。
竹院密回环，松关秀两峙。
几峦对青眼，泉石洗幽耳。
最上两龙湫，层岩状奇诡。
水旱凡祷祈，响答应甚迩。
载念此招提，明禅祖其址。
传灯焰不续，老子心所耻。
庄严七宝界，因果非偶尔。
问余求篇题，以为岁月纪。
余老书最拙，况在尘箠里。
欲到身未能，欲轰请未已。
忽然若天会，拈笔书满纸。
大空一浮沤，无成亦无毁。
广阔包八荒，斂藏归一指。
道足满须弥。意合在梯米。
幻成如是观，佛亦不在是。
虚空白且光，澄波静无滓。
四山时出云，一月照彻底。
天开道门庭，不断佛种子。
心地日杲杲，光照千万祀。
和尚书李丈六绝
王之望（宋代）

经旬山雨暗春辉，桃李成阴总未知。
试逐东风入城市，不妨尊酒暂娱嬉。
枫桥泊舟
陈廷桂（清代）

山寺昏钟隔水清，溪烟渐暝阖闾城。吴波不动酒船出，终夜月明闻橹声。
七夕分韵得丝字
姚勉（宋代）

柳子中庭乞巧时，始知抱拙不污卑。
向令早似愚溪日，未必缁尘涅素丝。
和柳子玉官舍十首之新泉
黄庭坚（宋代）

墙根新冽寒泉眼，风廊一股来泠泠。
灯花夜半知我喜，恰是旧山穿石声。
梅
朱熹（宋代）

姑射仙人冰雪容，尘心已共彩云空。年年一笑相逢处，长在愁烟苦雾中。
重建羊侯祠和王原叔句
张去惑（宋代）

汉江千里清溶溶，惟此南夏奠其中。
因山为城峙险固，一国形胜何高雄。
嶷然巨首名曰岘，回压面势尊且崇。
东扼迅流疑引翼。西峙群阜如盘龙。
嵚巇峻拔不可拟，绝岸万丈凌长空。
下阚澄潭迥无际，旁睨比屋几可封。
天意造物岂虚设，控蛮镇楚舒隆隆。
自昔登憩且非一，此山振动惟羊公。
有志平吴运秘略，竭心卫晋推元功。
绥怀远迩人所服，开垦田畴时以丰。
慨然置酒适清旷，中郎幕府贤而通。
语公令望高四海，当兴斯山永无穷。
自是绵绵岁历久，阅碑堕泪存遗踪。
亭祠浸坏讵可究，山归民籍木以童。
前知兴衰故有日，览者叹息追无从。
龙图王公守兹土，修举废坠诘初终。
感物思人但长息，剡章疾置闻四聪。
圣宸动色可其请，兹山复兴气象融。
耽耽大厦揭亭宇，肃肃真像严祠宫。
遂使灵光享血食，禁樵复祀资恪恭。
大抵有功及民物，盛德期兴天地充。
今之视古皆一致，休哉千载怀清风。
上黄冈胡稚香先生
朱克柔（清代）

冬山奇翠剥不落，再拜今见胡先生。天下承平杰士老，鹰雕翻多乡里名。

兄亡弟废分产渰，八口并合一而三。有母有母耄更甘，入门一笑风澈骭。

万金委托常在腕，袖中萧萧卖田判。咸同上下嬉天狼，出没黄麻百战场。

先生时作绿鬓郎，落日横殳每跳踉。欲走从军亲在堂，矧今慈竹严高霜。

酒酣纵谈胡益阳，中兴大业网挈纲。呜呼皇天哀民命，三十鳏鱼自贞劲。

行年半百未为衰，益阳中丞傥见之。
瀛台侍直七月至九月得十六首 其五
陈宝琛（清代）

放船未怅失花时，犹及荷云覆绿漪。三十年前桥上过，虹腰圣藻几时窥？
答仲宽
释绍嵩（宋代）

强半年光属苦辛，生涯如在旧山贫。
江南江北闲为客，人去人来恨转新。
节裹且追千载事，胸中别作一家春。
明年此会知谁健，不问苍生问鬼神。
蓟中作
高适（唐代）

策马自沙漠，长驱登塞垣。
边城何萧条，白日黄云昏。
一到征战处，每愁胡虏翻。
岂无安边书，诸将已承恩。
惆怅孙吴事，归来独闭门。
浪淘沙
吕渭老（宋代）

凉露洗秋空。菊径鸣蛩。水晶帘外月玲珑。烛蕊双悬人似玉，簌簌啼红。

宋玉在墙东。醉袖摇风。心随月影入帘栊。戏著锦茵天样远，一段愁浓。
退朝望终南山
李拯（唐代）

紫宸朝罢缀鸳鸾，丹凤楼前驻马看。

惟有终南山色在，晴明依旧满长安。
西斋见雪寄呈靖彦惠
宋庠（宋代）

岁阴休沐坐空斋，集霰飘霙次第来。
仙粉有痕缘幌入，乱花无第觅丛开。
故裘御湿便羔袖，冻醴扶衰藉药杯。
向暮纷纷何所拟，谢家儿姪有清才。
暮秋二首 其二
陆游（宋代）

万里归无策，八年淹此留。羞蒙子公力，宁倦长卿游。

听雨潇湘夜，飞鹰鄠杜秋。更须论富贵，此计亦悠悠。
见独斯行叔绮子为赴春试一出江头送别殊令牵
林亦之（宋代）

巴阑独还岁月深，相送出门自沉吟。
十年交旧总如许，狂歌一曲伤人心。
今人读书如过客，壶飧只向市头索。
吾曹苦思肠几穿，安得相逢不索莫。
念我平生弄典坟，六月北窗长闭门。
雕肝篆肺得一句，旁人袖手评其文。
思量至此复一笑，如何跃马追年少。
我今闻说有场屋，两耳如聋怕听得。
网山山下月鱼亭，就船买鱼活煮羹。
何时挟册此来归，议论不到吾纵横。
故人年几今犹未，正好款门问知己。
时命相遭不用多，或在半言并片纸。
老人校书紫云楼，相见或问吾因由，
为言索处海水头。蓬莱方丈不可到，
此心日夕徒生忧。
次韵大人与藤守游东山
苏过（宋代）

滩声已悲秋，涧色犹藏春。驾言东山游，缅彼千载人。

使君平阳意，客至但饮醇。风松作鼓吹，迎送长江滨。

尔来乘桴翁，归路物色新。高情寓箕颍，绝意登麒麟。

三吴有负郭，𥝧稏秋盈囷。瘴茅喜欲脱，下泽还当巾。

缥缈九疑行，此生定知津。故人傥见思，尺书凭素鳞。
草堂 云际山
程颢（宋代）

南药东边白阁西，登临身共白云齐。上方顶上朝来望，陡觉群峰四面低。
送祖印游靖安
释今无（明代）

君去非予意，山川但暂看。雪深知发白，云静觉江寒。

鞋岂南询着，衣从北路单。相关切相望，勉矣慰人难。
贫居自励
朱颖（清代）

秋空野鹤任翱翔，不复朱门恋稻粱。记得渭南诗句好，书生饿死亦寻常。
和州太守曾延之置酒鼓角楼
李之仪（宋代）

楼台烟树接平芜，水墨丹青十幅图。
认得黄山家住处，云中相对似相呼。
南歌子（道中直重九）
赵长卿（宋代）

此日知何日，他乡忆故乡。乱山深处过重阳。走马吹花无复、少深狂。

黄菊擎枝重，红茱湿路香。扁舟随雁过潇湘。遥想莱庭应恨、不同觞。
秋浦歌十七首·其十四
李白（唐代）

炉火照天地，红星乱紫烟。
赧郎明月夜，歌曲动寒川。
人日聚星堂燕集探韵得丰字
欧阳修（宋代）

污池以其下，众流之所锺。
尺水无长澜，蛟龙岂其容。
顾予诚鄙无，群俊枉高踪。
得一不为少，虽多肯辞丰。
譬如登圆坛，罗列璧与琮。
又若飨钧天，左右间笙镛。
文章烂照耀，应和相撞舂。
而予处其间，眩晃不知从。
退之亦尝云，青蒿倚长松。
新阳发群枯，生意渐丰茸。
暮雪浩方积，醁醅寒更浓。
毋言轻此乐，此乐难屡逢。
答遐瞩
李贶（清代）

四月江南花已残，却回来伴子陵竿。室营燕垒归犹客，梦渡江涛险似官。

长夏疏篱摇老绿，短衣由槛俯回澜。此中著述浑闲事，偏耐幽人冷眼看。
陪李泰发登洪川南楼
徐俯（宋代）

十年不复上南楼，直为干戈作远游。满地江湖春入望，连天章贡水争流。

青云聊尔居金马，紫气还应射斗牛。公是主人身是客，举觞登望得无愁。
次韵酬曾无逸宗教
张镃（宋代）

地秀溪通邑，山高寺矗云。
望殊惊乍见，景胜厌前闻。
鸡犬人家乐，风烟钓艇纷。
奔程船径过，虽雨示西曛。
相和歌辞。蒿里
贯休（唐代）

兔不迟，乌更急，但恐穆王八骏，著鞭不及。所以蒿里，

坟出蕺蕺。气凌云天，龙腾凤集。尽为风消土吃，

狐掇蚁拾。黄金不啼玉不泣，白杨骚屑。乱风愁月，

折碑石人，莽秽榛没，牛羊窸窣.时见牧童儿，弄枯骨。
送朱本初之玉隆堂
薛玄曦（元代）

西山紫翠簇芙蓉，师住逍遥第一峰。慎勿挽弓思射鹿，祇须铸铁学降龙。

閒穿晓月锄灵药，醉拂秋风卧古松。应忆京华旧游处，蓬莱访畔五云重。
水调歌头·题永丰杨少游提点一枝堂
辛弃疾（宋代）

万事几时足，日月自西东。无穷宇宙，人是一粟太仓中。一葛一裘经岁，一钵一瓶终日，老子旧家风。更著一杯酒，梦觉大槐宫。
记当年，哧腐鼠，叹冥鸿。衣冠神武门外，惊倒几儿童。休说须弥芥子，看取鹍鹏斥鷃，小大若为同。君欲论齐物，须访一枝翁。
贵家园池夏夜
释文珦（宋代）

杨柳荫华馆，菡萏生回塘。
薰风散炎蒸，积水生夜凉。
长歌沧浪贡，可洗冰炭肠。
主人不知爱，白头犹异方。
和皇太子梅诗二首 其二
杨万里（宋代）

梅仙踏雪步生尘，储后梅诗雪共新。玉句金章云锦字，问天觅得隔年春。
送杜阳安奉亲还蜀 其一
洪咨夔（宋代）

访落方勤止，而翁苦掉头。立几遗世独，行盍为王留。

日月驰双毂，乾坤寄一舟。勿缘归计得，忘却纬边忧。
自殿院得请知睦州同范御史挽舟过颍寓言 其三
赵抃（宋代）

初见遥山横水湄，旧乡依约白云飞。还同户部诗中道，终日思归此日归。
读书台
陈琦（宋代）

水色山光面面开，乾坤牢落此孤台。寒烟老屋巢沙燕，春雨残孤卧石苔。

千载英风今可想，八州奇梦旧传来。輶车吊古增惆怅，重为先生辟草莱。
赠温幕张子常有诗见怀用韵因成五篇 其五
华镇（宋代）

曾乘碧海驭风舟，几挹苍崖喷雪流。想得更当和鼎重，也应须记赏心幽。
同柳戒之夜过三学院
晁补之（宋代）

步月寻溪过佛斋，溪边石藓湿芒鞋。
虚窗独卧听松竹，半夜一山风雨来。
如梦令·雨後轻寒天气
沈端节（宋代）

雨後轻寒天气。玉酒中人小醉。乍报一番秋，晚簟清凉如水。忺睡。忺睡。窗在芭蕉叶底。
李白祠迎送房词三章 其一 迎房
孙承恩（明代）

兰江兮悠悠，望夫君兮中洲。药房兮芝宇，辛夷为橑兮桂为柱。

房之来兮风泠泠，建云旆兮骑长鲸。屋梁兮明月，恍夫君兮见颜色。

灵倏忽兮陟降，俨左右兮不可以像。灵惠我兮勿夷犹，灵不顾兮我心则忧。
三教赞
释了惠（宋代）

姓孔名聃，字曰瞿昙。
禅道第二，文章第三。
同门同出入，不是我同参。
御赐真赞师演成四偈
释宗杲（宋代）

随物现处，廓清军宇。
不动神情，气蚕项羽。
次韵竹子彬五言二首
刘克庄（宋代）

短章足光怪，夭矫暮天虹。
俗子仙丹判，诗人伎俩同。
君奚惭有道，吾欲访无功。
肉眼非弘景，何由见碧瞳。
庐山
戴复古（宋代）

拥鼻行吟上下廊，今宵又宿赞公房。
松摇半夜风声壮，桂染中秋月色香。
白石清泉闻笑语，名山大泽出文章。
老夫甘作无名者，不逐纷纷举子忙。
临江仙·惠州改前韵
苏轼（宋代）

九十日春都过了，贪忙何处追游。三分春色一分愁。雨翻榆荚阵，风转柳花球。
我与使君皆白首，休夸少年风流。佳人斜倚合江楼，水光都眼净，山色总眉愁。
出迎使客质明放船自瓦窋归
黄庭坚（宋代）

鼓吹喧江雨不开，丹枫落叶放船回。
风行水上如云过，地近岭南无雁来。
楼阁人家卷帘幕，菰蒲鸥鸟乐湾洄。
惜无陶谢挥斤手，诗句纵横付酒杯。
寄题高大清东村
释道璨（宋代）

浮花浪蕊易飘零，看著桑麻眼便青。
荷锸归来春昼永，案头重读相牛经。
喜山甫相过
舒岳祥（宋代）

阆风有诗派，一派落山房。
新思如春柳，另来庆更长。
相逢无可说，不见自难忘。
此是空圆意，雨余荷叶香。
怅望 其一
徐枋（明代）

中散平生多懒拙，虞卿此日独穷愁。百年身世双蓬鬓，万里江穷一钓舟。

未有真人来白水，敢言吾道付沧洲。乘槎已分无消息，又复惊心八月秋。
赏梅分韵得殊字
丘葵（宋代）

梅是花中先觉者，天才迥与众芳殊。
朔风如铁为寒骨，暖日投金作细须。
吐出奇芬春意思，描成疏影月工夫。
玉容清润丰腴甚，无限诗人错道癯。
金鳌桥
庄师熊（宋代）

白鹤峰前放衙晚，金鳌背上驾楼成。
舟移远浦随潮落，帷卷轻风看月生。
他日怀人如在岘，今朝饮客且登瀛。
幸陪宴笑栏干曲，醉后不知杯几行。
题孙隘堪南窗寄傲图卷
陈曾寿（清代）

南窗容膝安，北窗卧风凉。栋宇自魏晋，斯人自羲皇。

一世没沧海，微木堕渺茫。啸傲复何心，有寄乃非狂。

谁欤同此趣，今见孙平阳。所未似渊明，读书精且详。

龙鳞积岁月，三径犹未荒。图中义熙人，顾影何堂堂。

惜无冬心翁，为图辫发长。
赠老禅
沈与求（宋代）

霜根刺刺猬圆颅，犹倚禅床听木鱼。底事世缘能老我，到头尘事不关渠。

磨砖几日能成鉴，闭户何人欲造车。若有小参重问讯，试寻消息向真如。
蝶恋花 春愁
叶小鸾（明代）

蓦地东风池上路。绿怨红消，竟是谁分付。不断行云迷楚树。

闭门寒食梨花雨。

雨后斜阳芳草处。闲把情怀，付与东君主。便向西园飘柳絮。

不能飘散愁千缕。
开州盛山十二题 其十二 竹岩
冯山（宋代）

倒影蔽山骨，引根出岩腹。谁人万仞间，团团种青玉。
山馆诸兄共赋骤雨鹭鸶二绝 其一
朱熹（宋代）

平畴焦渴不堪论，箫鼓悲秋彻帝阍。霹雳一声云自墨，山前山后雨翻盆。
游竹陵善权洞二首 其二
薛季宣（宋代）

左右蜗蛮战，晨昏燕蝠争。九星宁曲照，三洞独何营。

世事嗟兴丧，人情见死生。阿谁能种玉，还尔石田耕。
和子瞻濠州七绝 涂山
苏辙（宋代）

娶妇山中不肯留，会朝山下万诸侯。古人辛苦今谁信，只见清淮入海流。
题松雪临郭河阳溪山渔乐图
白珽（元代）

远山近山何历历，下有长溪横一碧。
溪中亦有钓鳌手，此手不一长安目。
野桥烟树接草庐，飞流如练悬空虚。
截山白云凝不去，要人写作岩居图。
沁园春·自古贤愚
佚名（宋代）

自古贤愚，日月轮催，尽沉下泉。汉张陈义，断因名利，恣奢华后，汉坏家园。＊庙江边，汉陵原畔，势尽还空皆亦然。英雄辈，尽道傍坏＊坟，衰草绵绵。呜呼往事堪怜。染虚幻浮花逐逝川。又争如省悟尘劳，爱趣贫闲。居素保炼丹田。越过轮回，超升苦海，直上清凉般若船。逍遥岸，会玄妙云路，同访桃源。
游九疑拟古二首 其二
邓云霄（明代）

人生百年内，天地总如寄。大哉帝王居，八荒堂闼尔。

形骸有雕谢，神理无终始。远近岂殊观，徒劳泣妃子。

沾沾妇女仁，应为达者嗤。赢博无不可，延陵悟兹旨。
初秋梦故山觉而有作四首 其二
陆游（宋代）

犬吠舍前后，月明村东西。岸草蛩乱号，庭树鸟已栖。

我仆城中还，担头有悬鸡。小儿劝我饮，村酒拆赤泥。

我醉不自觉，颓然葛巾低。著书笑蒙庄，茗艼物自齐。
题王制机池上千岩奇观
戴复古（宋代）

华堂掩映一池清，着此崔巍若化成。
胸次玲珑具丘壑，世间仿化见蓬瀛。
碧云堆上千峰立，绿水光中万象生。
欲去河阳种桃李，回头又觉宦情轻。
次韵李参政见谢游龙鹤山诗二首
魏了翁（宋代）

有鸟云飞鱼跃渊，圣贤见处自天悬。
流阴卒卒谩空过，斯道寥寥谁适传。
人境恰逢如择地，主宾良晤岂非天。
二章发我无穷思，不慊遗编对圣贤。
送李运使学士赴阙十咏 其十
赵抃（宋代）

供帐楚江滨，瞻言泪满巾。如何从事客，曾作受恩人。

再顾沟中物，尤惭席上珍。异时调鼎鼐，应许与陶钧。
蔷薇
徐夤（唐代）

朝露洒时如濯锦，晚风飘处似遗钿。

重门剩著黄金锁，莫被飞琼摘上天。
重阳日过仙霞岭
金棨（清代）

五年三度岭，此度恰重阳。正好登高会，谁怜在异乡。

遥天宾雁入，细雨客衣凉。忆昨中秋节，团栾侍北堂。
庆余思永冠 其一
游九言（宋代）

圣经陈冠义，万世示章程。是礼最为重，无丧始许行。

三加仪特备，四行责非轻。此意知谁会，寥寥千古情。
菩萨蛮·细腰宫外清明雨
黄庭坚（宋代）

细腰宫外清明雨。云阳台上烟如缕。云雨暗巫山。流人殊未还。如谁知此意。解遣双壶至。不是白头新。周郎旧可人。
出御史台
郑侠（宋代）

万险千艰六出身，如今刀得避嚣尘。
须知从此寒原上。有个行歌拾穗人。
寄题全国辅竹溪清寓
曾丰（宋代）

亭前轧轧日百舆，桥上剥剥日万屦。
莫非失脚声利然，谁复回头情性故。
子云一区二者间，讲玄之外何所关。
江山有我目迎送，鱼鸟无他心往环。
玻璃横眠苍玉立，开关不信尘敢入。
太无在上吞以胸，群有来前挫于笔。
笔端胸次患不清，一过于清天所憎。
推归玉笋头边立，送去金鳌背上行。
过涂荆二山遇暗石
梅尧臣（宋代）

淮流两山间，势束秋涨急。
聚石如伏兵，敛敛波下立。
轻舟不可防，而况昧所习。
暗值柂已毁，後者戒前及。
同发去渐遥，更愁寒滩涩。
次韵昌甫所寄因答施仲益且寄斯远 其二
韩淲（宋代）

三子者之撰，孰辨主与宾。富贵非所恶，古道多贱贫。

要是一世士，必有千载人。渊乎章泉水，高会聚荀陈。
和次仲砚诗
李廌（宋代）

闻道端溪好，疑应为土风。
彼人非博识，此语未为公。
野客虽云美，才华恐未同。
濡毫滋墨外，文涣亦徒空。
补乐歌十首。网罟
元结（唐代）

（《网罟》，伏羲氏之乐歌也。其义盖称伏羲能易人

取禽兽之劳，凡二章，章四句）

吾人苦兮，水深深。网罟设兮，水不深。

吾人苦兮，山幽幽。网罟设兮，山不幽。
多丽 清明兼上巳作
陈维崧（清代）

算风光，依稀才过传柑。又取次、韶光媚眼，今朝三月逢三。

映一行、水边粉屧，立几簇、桥上红衫。皂荚园中，丁香树下，春人影落百花潭。

又何处、东风作阵，吹绽碧桃缄。从古是、清明上巳，两好难兼。

恰经过、幽坊小市，衣痕鬓缕廉纤。翠蛾招、流觞巷北，黄莺唤、泼火城南。

艳粉墙头，红香帽底，花枝婉娩碍晴檐。争留住、饧箫戏鼓，准拟待新蟾。

归来晚、梨花院宇，情绪恹恹。
上巳散步汇东
邵棠（宋代）

江皋过雨弄晴晖，水滚桃花去似飞。
今日已成曾点服，舞雩风里带春归。
谢李兵部
蒋堂（宋代）

黄菌诞邱园，灵贶贲醴泉。
至和非我召，美化自公宣。
秀色邻三迳，幽光被一廛。
时髦秉笔者，为我列群编。
陈伯丹李荷卿李天卿秋夜集雨香斋小饮
黄惠（清代）

秋风常不改，悲怀直到今。相看俱作客，半醉便微吟。

疏柳三更月，冥鸿万里心。知君能遣此，樽酒与鸣琴。
挽王厚斋尚书
牟巘五（宋代）

文献遗诸老，风霜鲁殿余。
斯人不可赎，吾道意何如。
永念年家好，曾联选部居。
无由陪缟送，东望泪沾裾。
和徐季功舒蕲道中二十首 其十一
王之道（宋代）

晓光晴影正曈昽，转眼还惊日过中。芳草岸头人渡水，洛阳影里鸟呼风。
答刘桢诗
徐干（魏晋）

与子别无几，所经未一旬。
我思一何笃，其愁如三春。
虽路在咫尺，难涉如九关。
陶陶朱夏德，草木昌且繁。
继和严君壁上韵
杜范（宋代）

山舍榱楹朽蠹余，朅来小圃作闲居。
推移宁免人间世，酒落还同心地初。
鸥鹭齐盟忘物我，薜萝交翠映簪裾。
恭惟不负传心印，已把浮生付六如。
复用前韵奉酬梦符学录
周行己（宋代）

子卿五言法，气格厉劲秋。绵绵武功裔，尚不废箕裘。

洒然落妙语，一破万古忧。文章本道德，作者通神谋。

惜其命不达，白首犹饭牛。学者愿识面，或比韩荆州。

儒冠真误身，未免妻子愁。长安游侠儿，生不辨田畴。

儒有不黔突，此辈饫珍羞。左右夹燕赵，出入跨骐骝。

富贵即称贤，宁辨清浊流。乃知读万卷，不如持尺矛。

斯言虽有激，亦为智者投。古人愿执鞭，如或不可求。

君看授业生，已为公与侯。飒然灌园翁，零落守旧丘。
梦江南 拟牛峤
陈洵（清代）

红绣被，叠起恨重重。枕畔放伊闲伴我，半床凉月半床风。

无处觅郎踪。
送郑尚书守建安十首
彭龟年（宋代）

春来苦雪夏来寒，南去愁霖北去乾。
又报丰年无一事，乞身远去可能安。
道中望茅山有感
周文璞（宋代）

危亭对名岳，毕景扶钩栏。
白鹭伺察过，低昂若弓弯。
去岁负笈游，最住元符间。
栎林带修竹，清派流珊珊。
离留叫昼静，洞天生春寒。
伟哉老宗师，作屋云雨端。
竟为杀虫蚁，不活升龙鸾。
遗体但解蜕，故宫亦烧残。
今创已半旧，万柱扶玄坛。
遂以两不借，一筇履巑岏。
入宅问玉斧，采芝投金环。
墨沼篆结字，丹台气成盘。
将谓便隐遁，遽尔罹间关。
夷甫麈尾堕，荀令香炉闲。
再获望奇秀，恍然神观还。
如见大仙伯，被发绿映山。
两君控鹄从，俱着汉小冠。
俗累当复驰，煮药鼎欲翻。
芗峦
陈藻（宋代）

香山白乐天，香草荆屈平。
释氏定而慧，道家直且清。
儒臣司燮定，至治薰神明。
不然岩谷间，亦作兰茝馨。
郁郁若沉水，茫茫夷岛生。
人从韩寿徒，去就焉知轻。
讵如贤达门，气类全精诚。
鲍肆不肯入，结交皆群英。
男以芳自持，女以烈主盟。
时虽付衰殁，久亦腾褒旌。
自古葬枯骨，阿谁埋令声。
所以芗峦上，遗芬始峥嵘。
一字可为谥，双魂无愧情。
宁馨把仙桂，已在月中行。
迤逦衔鸡舌，笔花对长檠。
紫薇引当坐，红药欢相迎。
病目二首
文天祥（宋代）

近来烦恼障，左目忽茫茫。
聂政心虽碎，刘伶醉未忘。
问天天不应，食日日何伤。
万想由来假，收拾太乙光。
送客山行
杨万里（宋代）

岭云为作小凉天，山店重来忆去年。
独树丹枫谁不见，何须更立万松前。
泛歙溪用老杜诗青惜峰峦过为韵 其三
胡舜陟（宋代）

万山回合处，葱郁钓台峰。道义高千古，簟瓢敌万钟。

羊裘甘寂寞，凤阙肯从容。勿谓狂奴态，清风激懦庸。
鉴轩
庄珙（宋代）

凿地一鉴小，清照无山眉。
不起奔雷浪，微生濯月漪。
林深来属玉，萍碎引伊尼。
缅想人中镜，披云睹更奇。
春晴
张僖（清代）

积雨新晴好，春深爱景光。茶宜泉味淡，琴就竹阴凉。

一鸟下寒碧，孤花明夕阳。诗成耽久坐，渐喜日初长。
送唐习之游金陵
丁炜（清代）

都亭春霁后，送子复南游。箧里仲宣赋，樽前玄礼舟。

啼莺移苑树，乳燕入江楼。故国今如许，清吟且莫愁。
重送宋中道
梅尧臣（宋代）

陇草陈根发，山楼宿雾蒸。
将过周故宅，先下汉诸陵。
柏道春经雨，官沟暗溜冰。
莼羹休定价，羊酪易为胜。
答张君篆 其二
屈大均（明代）

自古楚歌好，沧浪与凤兮。今君拟骚些，春草赋萋萋。

独往惟渔父，相逢此碧溪。罗浮日未出，与子待天鸡。
妙高梅花
释德洪（宋代）

戏折寒梅画里传，便知香爨揽佳眠。爱吾花木逡巡有，乾笑春风入暮年。
秦中初霁献给事二首
储光羲（唐代）

渭水收暮雨，处处多新泽。宫苑傍山明，云林带天碧。

君子耸高驾，英声邈今昔。锵佩出中台，彯缨入仙掖。

夙心幸清鉴，晚志欣良觌。鸣盗非足征，愿言同下客。

南国久为思，西都尝作宾。云开天地色，日照山河春。

善听在知己，扬光唯达人。妙年弄柔翰，弱冠偶良晨。

擢第文昌阁，还家沧海滨。寸心何所望，东掖有贤臣。
答谢家最小偏怜女（感元九悼亡诗，因为代答三首）
白居易（唐代）

嫁得梁鸿六七年，耽书爱酒日高眠。雨荒春圃唯生草，

雪压朝厨未有烟。身病忧来缘女少，家贫忘却为夫贤。

谁知厚俸今无分，枉向秋风吹纸钱。
夏夜
孔平仲（宋代）

更漏沉沉人响绝，唯有松风韵清切。是非荣辱不相关，独卧南轩半床月。
喜介夫刘大参至
邵宝（明代）

十五年前别故人，西南川陆每驰神。初心道德君无负，晚节山林我亦真。

杏树坛边怀旧雨，梅花国里认先春。安成去后长悬榻，诗话于今又一新。
题吴至灵葆和藏董元寒林重汀图歌
张宇初（明代）

曾读屈骚语，怅然怀远游。空山高卧日慵起，对此宛历江湖秋。

重汀回抱别淑隐，洞庭木落湘妃愁。不将巧趣混天真，寒林杳霭迷烟氛。

凫翳散乱已冥邈，渔舍两三知几春。江南此景兴莫比，霜冷蒹葭长新水。

长松影落空籁鸣，小艇残阳归雁尾。吴网近著风霆脉，云笈深藏窥莫得。

野渚平川忆故园，林原入梦经年隔。顾我曾追老画师，层峦叠嶂探幽奇。

荆门雅澹推董李，隋珠定价今谁知。明日京华理归浆，空阔神情梦中想。

月际潮生晚思多，菰蒲过雨寒风响。
阆州东园十咏·锦屏阁
文同（宋代）

茂林斑若锦，秀巘矗如屏。
底处供登览，阑干在杳冥。
续演雅十诗 其八
白珽（元代）

八珍殽龙凤，此出龙凤外。荔枝配江䖴，徒誇有风味。
同何治象梁公济登会仙山
谢榛（明代）

野菊迎霜犹自开，漫乘幽兴一追陪。谈玄更欲寻瑶草，举白聊须坐石苔。

落日半山松掩映，閒云满地鹤徘徊。仙人去后馀风景，知有千年我辈来。
高宗皇帝挽词
萧燧（宋代）

拨乱只兴事，艰难创业同。
好生天地德，立极帝王功。
与子基图永，成尊福禄崇。
一朝违大养，凄怆栎阳宫
游善题 其二 殿西
孔武仲（宋代）

步屧出广殿，花木何阴阴。鸟声来迎客，幽趣是山林。

当年曾如此，遍入匡庐深。
宣政殿前陪位观册顺宗宪宗皇帝尊
薛逢（唐代）

楼头钟鼓遰相催，曙色当衙晓仗开。孔雀扇分香案出，衮龙衣动册函来。

金泥照耀传中旨，玉节从容引上台。盛礼永尊徽号毕，圣慈南面不胜哀。
题一钵庵
罗从彦（宋代）

可怜萱草信无忧，谁谓幽兰解结愁。欲得寸田断荆棘，只消长伴赤松游。
偈颂一百二十三首
释祖钦（宋代）

火冷灰寒炭又无，大家兀坐嘴卢都。
冷灰堆里忽豆爆，大地通红火一炉。
奉祀礼毕饮福有感偶成
杜范（宋代）

忆昔少年日，拜起随父兄。
饭羹集邻里，果粽罗罗豆登。
坐有白发翁，感叹或涕零。
我时百不解，一饱追侪朋。
岁月忽已晚，半生如飞霆。
鬓影吹秋风，览韵良自惊。
父兄不可见，黍稷恐非馨。
跪拜蒇常礼，苦泪空填膺。
呼儿共饮福，百感心未平。
古今一俯仰，生死同梦醒。
此去宁几秋，况复较枯荣。
收泪且举爵，行行付交承。
牧童词
惠士奇（清代）

溪水碧，溪上牧童青箬笠。乌犍斜系柳阴中，藉草卧吹三孔笛。

斜鞭还过饮牛亭，亭边扑扑飞牛虻。雀儿鼓翅虾蟆跳，陂塘水满齐牛腰。

归来仍放青山郭，远树仟仟烟漠漠。日暮闻歌不见人，隔林月下敲牛角。
木兰花慢 乾卦老阳之象
王吉昌（元代）

判乾元刚象，德纯贞，利元亨。运一气氤氲，施生品物，分布形成。调和四时简易，正始终、机动应经营。日月东西出没，总因元气流行。参罗列曜循环，晃寥廓，体轻清。尽变化无方，杳冥真造，内隐精诚。酝就命基性烛，混太虚、模样貌峥嵘。了了真空无碍，八＊挥斥难名。
大人生日 其七
苏过（宋代）

穷寓三年瘴海宾，箪瓢陋巷与谁邻。维摩示疾原非疾，原宪虽贫岂是贫。

纺妪固尝占异梦，肉芝还已献畸人。世间出世何由并，一笑荣枯等幻尘。
和韵前人初出销头
赵抃（宋代）

奏恳初无饰，天恩亦重违。一麾新命下，两桨故关归。

淮木林林脱，霜鸿阵阵飞。贤朋诗酒乐，行矣自相依。
除夜有怀
杜审言（唐代）

故节当歌守，新年把烛迎。冬氛恋虬箭，春色候鸡鸣。

兴尽闻壶覆，宵阑见斗横。还将万亿寿，更谒九重城。
西山口攒宫三首 其二
屈大均（明代）

乾坤此变恨无穷，雨雪凄凄葬梓宫。血洒海棠中使见，神归天穴贵妃同。

真孤仓卒人难托，微服艰难路不通。隧道有谁陈麦饭，年年杜宇哭春风。
丰城宝剑歌送李判簿之京
胡奎（元代）

丰城双剑如双龙，何年沈伏泥沙中。腾辉夜夜射牛斗，紫气化沙千丈虹。

不逢张雷识奇宝，至今甘与凡铁同。太阿龙泉雌与雄，玩之翕歘生雷风。

开元供奉佳孙子，磊落奇才有如此。手提三尺阴山冰，鸊鹈膏凝白鹇尾。

一剑跃入延平津，一剑飞腾如有神。双剑相离复相见，何况乡里同心人。

我歌双剑篇，酌尔一杯酒。会行高步上星辰，有待云霄重回首。
王太博
林希逸（宋代）

兰宫凡几上，直待晚成身。臣对三千字，君恩第一人。

谈经居未久，岸帻请何频。风月分能几，空山骨已尘。
跋潘默成诗
王柏（宋代）

不动心斋有素规，稜稜风骨太清奇。
残书断帖人争宝，谁识先生媿禄诗。
光绪三十年中秋月
范当世（清代）

噫余瘦削不成影，见汝盈盈在上头。一世闺人齐下拜，八方园实竞前投。

移镫读曲行行怨，倚杖看云片片愁。病久可胜寒彻骨，颓然掩袂若为秋。
纵笔
陆游（宋代）

百尺松根结茯苓，千年长养似人形。
谁知金鼎烹初熟，恰值山翁醉欲醒。
奉节朱尉
宋祁（宋代）

初命东南尉，征途上下弦。
传家万石贵，结绶半纶鲜。
邑籍饶岷芋，公囊满邓钱。
仙才今有助，铭阁待新篇。
秋日园居呈王老师兼寄湛仲宾
李之世（明代）

结束深居兀似禅，聊从物外得清缘。拚浇块礧赊邻酒，懒逐侏儒乞俸钱。

老骥时能歌伏枥，蠹鱼犹自抱残编。三年国士衔知遇，矫首云霄思惘然。
玉簪花
郑大惠（宋代）

玉色瓷盆绿柄深，夜凉移向小窗阴。
儿童莫讶心难展，未展心时玉似簪。
谢答友竹兄
饶与龄（明代）

早春已动禹门雷，氤氲生机次第开。龙蛰惊吟风雨里，虫雕窃响砌阶来。

连襟幸值连茹会，上国应知上乘才。多少门墙桃李树，伫同时雨化蒿莱。
许总卿见和再用韵
王之望（宋代）

四纪才名淹世务，七年符节坤维住。褒功屡有玺书来，趋诏尚迟轺传赴。

男儿功多投老遂，烈士心岂随年暮。松杉顶秃始干云，骏驵齿长方识路。

所临遗迹纪萧规，相继小巫窥禹步。补公旧处信有幸，顾我非才深自惧。

转粟飞刍驱蜀阪，摘山市马司边互。伐柯执斧固非难，依样画葫终少误。

解牛毋叹妙肯綮，养虎尤工时喜怒。騋牝三千归圉师，貔貅十万安都护。

公家遗利悉桑孔，阃将欢心收戍布。关信增屯烽燧远，边储入粟舟车聚。

未归左右展论思，端为西南重忧顾。漠北齐盟寻皦日，斗间王气缠非雾。

坐镇全消玉塞尘，召还应及金茎露。佳句忽贻韶濩作，正音乃许巴渝附。

昼哦蔬饭费三吐，夜诵苇灯残一炷。欲随骥尾强争驰，暨到蚁封难并骛。

囊收甚谨加十袭，笔举复停知几度。试将风格比唐人，堪与拾遗参感寓。
句
宋敏求（宋代）

圣时建官追茂制，唐家压角失前规。
蓉湖秋月
马志亮（清代）

射贵湖头漾暮潮，冰蟾潋滟濯秋宵。美人拥楫临江夜，橹似菱花镜里摇。
题江君天泽古脩堂 其三
方回（元代）

文言当日演韦编，夕惕爻观变兑乾。进德立诚说方法，定曾参到杏坛前。
句
周伯仁（宋代）

照天不夜梨花月，落地无声柳絮风。
延常山杨医师炙火诗以酬之
韩雍（明代）

浙水西头积庆堂，堂中人物异寻常。轩岐妙术传三世，泰华高寻动四方。

丹火暖时薰艾剂，橘泉清处淬针芒。相逢莫厌频频疗，海内苍生多病伤。
梨花
张凤翼（明代）

重门寂寂锁香云，雨滴空阶坐夜分。
老去微之风调在，折来何处与双文。
槿花
黎兆鏊（明代）

春风何意谢朝荣，十二雕阑媚眼轻。可是野人篱下种，一湾流水插柴荆。
和水禽
赵希逢（宋代）

一水微茫天尽头，淡烟疎雨暗沧洲。
白鸥远远随潮上，隐映寒芦两岸秋。
归雁二首
杜甫（唐代）

万里衡阳雁，今年又北归。双双瞻客上，一一背人飞。
云里相呼疾，沙边自宿稀。系书元浪语，愁寂故山薇。

欲雪违胡地，先花别楚云。却过清渭影，高起洞庭群。
塞北春阴暮，江南日色曛。伤弓流落羽，行断不堪闻。
次韵新陈州太守王彦祖侍郎
刘挚（宋代）

得郡同时下帝闉，相闻鸡犬再冬春。名场步骤元希久，官牒推冬愧积薪。

一笑醉馀双白发，千驺南去两朱轮。劝公少乐淮阳卧，来伴林边杖履人。
闺怨
俞桂（宋代）

谁怜人去锁朱楼，终日凭栏只带愁。
燕子也知人薄倖，飞来略不傍帘钩。
早秋寺居酬张侍御六韵见寄
喻凫（唐代）

六十上清冥，晓缄东越藤。山光紫衣陟，寺影白云凝。

湿叶起寒鸟，深林惊古僧。微风窗静展，细雨阁吟登。

清韵岳磬远，佳音湖水澄。却思前所献，何以豸冠称。
洞仙歌
刘秉忠（元代）

仓陈五斗，价重珠斛。陶令家贫苦无畜。倦折腰闾里，弃印归来，门外柳、春至无言自绿。

山明水秀，清胜宜茅屋。二顷田园一生足。乐琴书雅意，无个事，卧看北窗松竹。

忽清风、吹梦破鸿荒，爱满院秋香，数业黄菊。
寄赠林石田
释文珦（宋代）

人言石田无所用，我道此田好畦垄。
灵根至竟不曾枯，遍与人畦作诗种。
田翁去作王门客，山翁复有居山癖。
两翁无奈路头分，朝朝莫莫空相忆。
赠许子谟博士还北京胄监
金幼孜（明代）

南宫初上考，拜命即言还。淮树云连海，燕台雪满山。

交游十载旧，淹滞一官閒。愧我叨恩宠，空怜两鬓班。
待紫函
阎若璩（清代）

是夕雁初至，高斋秋气清。筚门掩半启，萝径扫还成。

就案齐缃卷，临池涤玉觥。已储下酒物，因见老人诚。
答汪公干长安秋夜见忆兼寄潘子朋
区大相（明代）

旅舍惊秋夕，情人感旧初。香残知蕙变，盖冷觉荷疏。

溽露迎寒早，轻云过雨馀。萤飞时隔幔，雁度欲传书。

苑月栖金柝，城烟澹玉除。不知骑省客，摇落兴何如。
晓行云梦泽
李梦阳（明代）

晓行云梦泽，云起失湖村。历历横江雨，冥冥远岫昏。

鼋鼍当马吼，鸥鹭背人翻。欲拟浮湘作，吾生异楚魂。
湖州道中
韩奕（元代）

百里溪流见底清，苕花蘋叶雨新晴。
南浔贾客舟中市，西塞人家水上耕。
岸转青山红树近，湖摇碧浪白鸥明。
棹歌谁唱弯弯月，仿佛吴侬《子夜》声。
月夜繁台会两监察二首 其一
李梦阳（明代）

蹃叶风交落，台骢晚并行。时寒物色换，意远世缘轻。

异国同觞地，危楼片月情。暝烟凭槛里，汴水冻犹声。
次韵郭元德旅怀
俞德邻（宋代）

挟册知何用，援琴且自宽。世途今更险，客枕夜偏寒。

俯仰随时易，隆污合道难。功名大槐梦，青镜莫频看。
许郢州故宅
林景熙（宋代）

读君丁卯集，想此建桥时。
荒草一区宅，清风七字诗。
吴云含静熊，郢树寄余悲。
落日空怀古，长歌知不知。
金川谩书
黎贞（明代）

凤凰山下雪初消，衰草寒烟共寂寥。何处玉人楼独倚，月明深夜听吹箫。
汉皋寄绵竹萧生直风二首 其二
吴曾徯（清代）

有子尊陶母，留宾忆范逵。龙津雷焕剑，虎旅晋公麾。

海击鹏抟远，云垂鸟势卑。弦高今已矣，无复梦皋夔。
大涤洞天留题
郑名卿（宋代）

问路先从通济桥，沿溪长岸去迢迢。
人间别有神仙境，云里深迢古洞霄。
石穴幽阴然火照，琳宫清旷隔尘嚣。
山蟠九锁人希到，得侣同游俗虑消。
送黄公度随使欧洲
王颂蔚（清代）

广南古奥区，魁奇所丛育。我友黄长睿，负才尤绝俗。

劬古得谟觞，讨今图畿服。十上不得志，神驹耻趢趗。

爰作汗漫游，西行指柳谷。在昔辽大石，曾收印都族。

元祖见角端，亦著《亲征录》。两朝逞兵棱，皆至海西曲。

沈何号方闻，迄未定员幅。烦君亟考实，归来共扬搉。

大典图书渊，渔猎资来学。岁久渐沦芜，往往山岩伏。

颇闻伦敦城，稿尚盈两屋。愿君勤搜访，寄我采遗目。

宣庙昔季年，海氛始渐张。烟禁既大弛，五口遂通商。

埔头日以辟，遍地班兰裳。迩来设海部，相率谈自彊。

既购克虏炮，复置毛瑟枪。峨峨钢铁甲，靡千亿佛郎。

利器不善用，适以赍盗粮。金钱日外溢，卮漏未渠央。

生民剥膏血，坐是羸且尪。小夫骛执利，狗态而憋肠。

器必尚服匿，食以罗湩浆。舌人语粗解，著论已汪洋。

邹衍书未读，便欲非三王。藉此弋声誉，取爵如烂羊。

可怜好家居，都被纤儿撞。望君作砥柱，努力事修攘。

管子权轻重，商务即滥觞。墨子著经说，起重理已详。

礼失求诸野，制夷师夷长。要令重九译，事我皇哉唐。
舍鞋
释慧开（宋代）

验尽脚跟长兴短，个中宽窄已先知。
自从蹈著这些子，左右逢原显大机。
送汤东涧出守南剑州
马廷鸾（宋代）

掉头不肯住清都，勇趁秋风乞左符。
大论峥嵘耸廊庙，雅怀磊落胜江湖。
丹心岂不恋明主，清节还能立懦夫。
正是商山访鸿鹄，归来羽翼莫踟蹰。
醉蓬莱
晁端礼（宋代）

乍酒醒孤馆，梦断幽窗，嫩凉天气。潇洒情怀，想乡关迢递。一枕清风，半帘残月，是闷人滋味。南浦离多，东阳带缓，新来憔悴。

因念当时，乱花深径，画楫环溪，屡陪欢醉。踪迹飘流，顿相望千里。水远山高，雁沈鱼阻，奈信音难寄。吟社阑珊，酒徒零落，重寻无计。
三孤山
蔡戡（宋代）

小孤相去大孤山，一望烟波百里间。
风日晴和江似镜，两峰对峙拥青鬟。
与朱鄂州书
苏轼（宋代）

轼启。近递中奉书，必达。比日春寒，起居何似。昨日武昌寄居王殿直天麟见过，偶说一事，闻乏酸辛，为食不下。念非吾康叔之贤，莫足告语，故专遣此人。俗人区区，了眼前事，救过不暇，岂有余力及此度外事乎？天麟言：岳鄂间田野小人，例只养二男一女，过此辄杀之，尤讳养女，以故民间少女，多鳏夫。初生，辄以冷水浸杀，其父母亦不忍，率常闭目背面，以手按之水盆中，咿嘤良久乃死。有神山乡百姓石揆者，连杀两子，去岁夏中，其妻一产四子，楚毒不可堪忍，母子皆毙，报应如此，而愚人不知创艾。天麟每闻其侧近有此，辄驰救之，量与衣服饮食，全活者非一。既旬日，有无子息人欲乞其手者，辄亦不肯。以此知其父子之爱，天性故在，特牵于习俗耳。

准律，故杀子孙，徒二年。此长吏所得按举。愿公明以告诸邑令佐，使召诸保正，告以法律，谕以祸福，约以必行，使归转以相语，仍录条粉壁晓示，且立赏召人告官，赏钱以犯人及邻保家财充，若客户则及其地主。妇人怀孕，经涉岁月，邻保地主，无不知者。若后杀之，其势足相举觉，容而不告，使出赏固宜。若依律行遣数人，此风使革。公更使令佐各以至意诱谕地主豪户，若实贫甚不能举子者，薄有以周之。人非木石，亦必乐从。但得初生数日不杀，后虽劝之使杀，亦不肯矣。自今以往，缘公而得活者，岂可胜计哉。

佛言杀生之罪，以杀胎卵为最重。六畜犹尔，而况于人。俗谓小儿病为无辜，此真可谓无辜矣。悼耄杀人犹不死，况无罪而杀之乎？公能生之于万死中，其阴德十倍于雪活壮夫也。昔王濬为巴郡太守，巴人生子皆不举。濬严其科条，宽其徭役，所活数千人。及后伐吴，所活着皆堪为兵。其父母戒之曰：“王府君生汝，汝必死之。”古之循吏，如此类者非一。居今之世，而有古循吏之风者，非公而谁。此事特未知耳。

轼向在密州，遇饥年，民多弃子，因盘量劝诱米，得出剩数百石别储之，专以收养弃儿，月给六斗。比期年，养者与儿，皆有父母之爱，遂不失所，所活亦数十人。此等事，在公如反手耳恃深契，故不自外。不罪！不罪！此外，惟为民自重。不宣。轼再顿首。
损翁
释心月（宋代）

明知为学日有益，不知为道又如何。
但觉家贫身渐老，聪明不及旧时多。
冬夜独坐
罗公升（宋代）

庭幽蛰谈口，烛尽辍书卷。
墙外醉客喧，堪憎更堪羡。
见胥平叔
梅尧臣（宋代）

历君门兮九重，云黕黕兮欲雨。
隐翠幕兮观予，心眷眷兮不语。
秋日即事五首
陈普（宋代）

二尺书檠对影居，西风吹雪上吟须。
云边月色人千里，竹裹秋声酒一壶。
客思迩来红叶乱，雁声南去白云孤。
季鹰自是知机者，一念莼鲈便到吴。
神木歌
潘曾绶（清代）

天外波涛地上起，蜀山之精老不死。午日仙人市上眠，光气亘虹烛天紫。

错疑骏骨埋土中，化成巨胫如防风。谁识燕京修筑日，丁搬甲运劳神功。

古来材大难为用，五百年来同一梦。狂花不肯惊世人，故山子规啼一春。

井络星精长照树，有时四面生云雾，风雨声中忽飞去。
章献明肃皇太后恭谢太庙
佚名（隋代）

乃祖齐圣，绵瓞其昌。
源流濬邈，统毫悠长。
如闻肃优，有飶声香。
监观垂祐，万叶储祥。
禅师（一作西峰顶）
张籍（唐代）

独在西峰顶，年年闭石房。定中无弟子，人到为焚香。
晨起
苏泂（宋代）

欹枕邯郸梦忽残，黄紬被稳日三竿。
起来门外霜如雪，始信人间有夜寒。
慎宰练德符招饮僧舍二首 其二
郭祥正（宋代）

一庭寒柏寺荒凉，亦有花枝出短墙。善政得閒能唤客，春风相伴倒壶觞。
金刚随机无尽颂·法界通花分第十九
释印肃（宋代）

不辞山路远，要见唐朝面。
对面也不识，谁知者方便。
送黄秘校南剑州司法
余靖（宋代）

早年援笔气飘飘，尚屈区区补郡寮。
苦掾去平三尺法，急贤期郡一封轺。
舟冲柳市吟春昼，帆卷江风宿暮潮。
及著莱衣过乡梓，循陔多羡撷兰苕。
登黄华山和姚敏仲
马霳（清代）

城中独耸高山胜，到此方闻鸟雀喧。一片绿云铺雉堞，双流白雀绕江村。

亭临小市初通路，屋对深林未有门。险阻听君谈铁岭，未曾攀陟已消魂。
送融州任巽户曹
王禹偁（宋代）

御前曾取好科名，一掾如何万里行。
身落蛮夷人共惜，罪因文学自为荣。
吏供版籍多鱼税，民种山田见象耕。
君看咸通十司户，投荒终久是公卿。
鹧鸪天（咏枨）
曹勋（宋代）

枫落吴江肃晓霜。洞庭波静耿云光。芳苞照眼黄金嫩，纤指开新白玉香。

盐胜雪，喜初尝。微酸历齿助新妆。直须满劝三山酒，更喜持杯云水乡。
金刚随机无尽颂·不受不贪分第二十八
释印肃（宋代）

平湖范蠡舡，空恨万波前。
不观天上月，徒捞水间天。
谢李弘道寄灵寿杖
乌斯道（明代）

寄来仙杖费追寻，满谷云霞太华深。元气百年搏紫玉，故情千里重黄金。

关河迢递悬愁眼，宫阙森严负素心。敢望孔光沾宠锡，且须扶老旧园林。
新寒
杨万里（宋代）

寒力欺谁得？知侬典却衣。
暮禽差慰眼，不作一行归。
别後寄东莱公
晁说之（宋代）

凤老不行食，子复将众雏。
一门三世行，名数文章俱。
自可不富贵，天德公已余。
公乎默终日，谁言得亲疏。
人间亦何事，前贤重作书。
公岂不穷愁，聊为笔墨娱。
掩卷长叹息，曷不岩廊与。
却惭小人计，不当君子居。
可恨空江水，潮生明月初。
捩柁讋北客，别去敢踟躇。
回首望丹穴，涕泫日涟如。
次韵和言怀
黄庶（宋代）

五常为种耕情性，天意宁分有与无。
史解戮人惟戮古，地能埋死只埋愚。
青云易把诗书买，白发难停日月驱。
顾我无才背时俗，浮名早晚见归途。
十六日文华殿进讲易象禹谟
倪谦（明代）

绯紫锵锵集殿庭，君王负扆坐横经。儒臣讲说通天听，圣学光明似日星。
寄子虡
陆游（宋代）

人生恨无年，我老已烂熟。
退耕镜湖上，风雨有茅屋。
事君阙补报，得此不啻足。
余年尚几何，嫋嫋风中烛。
大儿戍塞垣，驰马佩矢箙，去家千余里，辛苦就微禄。
书来续三纸，语悲不忍读。
遹弟在我傍，亦复泪溢目。
门户嗟日衰，持守赖家督。
雪云暗淮天，念汝方露宿。
探禹穴感怀
赵兴缗（宋代）

神禹宏疏凿，流传山海经。
披览未为足，时骑李白鲸。
是日轻飙未，翛然天籁鸣。
孤峰带江浙，突兀地轴横。
振交履绝顶，盘踞雄殿亭。
群峰百里外，拱护赖众星。
乃信王气钟，根深奕叶生。
厥后卧薪者，会稽栖复兴。
此义久懵懵，寂寞羞山陵。
自宁远趋蓝山纪行作
区大相（明代）

零陵南去路，行客倍销魂。地暖林多瘴，山深日易昏。

桂香岚自馥，竹泪湿成痕。野少千厢积，家惟数室村。

毒流防饮马，落木忽惊猿。乱树山腰驿，孤烟谷口屯。

柴门喧鼠雀，草屋牧鸡豚。山鬼能人语，溪徭半鸟言。

夔峰通岭徼，舜水即湘源。因想重华帝，那轻万乘尊。
兴宗南园草盛不翦仆过而爱这诗以赠
司马光（宋代）

群家在何许，远与南城邻。
画马不甚繁，门前无俗尘。
有园废鉏治，绕舍皆荆榛。
入夏益滋蔓，鬖鬖高没人。
岂无旧桃李，芜杂与之均。
谓言彼草木，於我奚疏亲。
於问置取舍，岂得完天真。
不若任其然，同受雨露仁。
物性且不违，人心何缁磷。
闭户不迎客，箕踞无冠巾。
苟忘轩冕荣，何异巢居民。
国香 买兰数本，香韵绝佳，为赋此解
易顺鼎（清代）

碧槛移春，甚真香幻影，参透情根。屏边那回无睡，绿梦初醒。

谁道灵均去后，向人天、不返秋魂。年时目成处，有个词仙，吹瘦鹅笙。

真妃犹忆否，漫神皋解佩，别馆留簪。露寒烟悄，应念冷尽红心。

还被东风一剪，剪愁痕、飘满湘云。凌波翠鸾杳，写入琴弦，江上峰青。
怀齐己
昙域（五代）

鬓髯秋景两苍苍，静对茅斋一炷香。病后身心俱澹泊，

老来朋友半凋伤。峨眉山色侵云直，巫峡滩声入夜长。

犹喜深交有支遁，时时音信到松房。
题仙都山二首
曾会（宋代）

瀛洲风月十年馀，东出云堂典郡符。
更到烟霞最深处，分明景物是仙都。
湘阴
曹申吉（清代）

萧瑟黄陵庙，依依帝子灵。渚边蘋自白，湖外草犹青。

云薄纷遥蘋，烟寒隔浅汀。当年虚《九辨》，高咏有谁听？
水龙吟 其五 寿尹梅津
吴文英（宋代）

望春楼外沧波，旧年照眼青铜镜。炼成宝月，飞来天上，银河流镜。

绀玉钩帘处，横犀尘、天香分鼎。记殷云殿锁，裁花剪露，曲江畔、春风劲。

槐省。红尘昼静，午朝回、吟生晚兴。春霖绣笔，莺边清晓，金狨旋整。

阆苑芝仙貌，生绡对、绿窗深景。弄琼英数点，宫梅信早，占年光永。
酬李道源弹琴之句 其一
徐积（宋代）

数尺焦桐常在手，知子爱歌兼爱酒。今朝已是二月三，梅花驿使曾来否。

古今多少无奈何，古人慷慨良已多。为报陶潜且饮酒，无弦琴上不须歌。
和虏仲易送行二首
洪咨夔（宋代）

霜晓沧江路，梅花对此君。
清明涵止水，变灭送浮云。
论事强人意，挥毫张我军。
雍公衣钵在，好策后来勋。
游华藏寺次水部家叔韵
莫止（明代）

江湖无地不安恬，梦里寻山兴转添。水鹢影飞青舫小，墨花香簇紫毫尖。

拈来钓竹云平帽，睡足僧堂月满帘。更上荒丘增百感，当时樵牧禁曾严。
偈六十三首 其二十四
释道宁（宋代）

三八念诵，五日一参。古佛标榜，今人可观。通方上士，不用颟顸。

如石含玉，似地擎山。直下会得，也大无端。明暗一条今古路，依俙屈曲隔烟岚。
感二李
马廷鸾（宋代）

渡海归来一炷香，八斋早欲卧僧房。
平泉免向崖州死，博得生前万口羊。
跋览前此唱和诗卷有诗次其韵
刘摰（宋代）

穷不废诗真技痒，笔研风云日相向。圣贤发愤乃有作，三千馀篇自古上。

荒城谁我同此声，惟有哀猿啸青嶂。穷人所作诚已难，平淡丰腴乃嘉唱。

横槊壮气虽萧萧，击钵争先犹行行。敢怀修门成怨骚，亦防饭颗嘲苦相。

江湖千里山千重，朝夕供吟纷万状。闲适非以娱时人，可口甘酸劳酝酿。

大儿归不开卷轴，喜我穷通心已忘。种瓜颇欲学东陵，醉尉亦从呵故将。

古人能轻万户侯，为有千篇相等量。
再用元韵
孔平仲（宋代）

小舟冲雪鱼新买，湿荻吹烟火旋生。一笑兼留青眼客，半年不见白头兄。

厌厌剧饮罍频耻，衮衮高谈仆屡更。故使移船相近住，几番潮信不能行。
干藏
释如净（宋代）

瞿昙老贼口亲屙，驴屎相兼马屎多。
打作一团都拨转，泼天臭恶恼娑婆。
怀复初翁 其三
廖大圭（元代）

铁石平生一寸心，如何西望亦沾襟。丛林元气关公等，不说钟期莫铸金。
食橙寄谢舍人
梅尧臣（宋代）

洞庭朱橘未弄色，襄水锦橙已变黄。
玉臼捣虀怜鱠美，金盘按变助杯香。
虽生南土名犹重，未信中州客厌尝。
欲寄白苞凭驿去，只应佳味怯风霜。
杏园
杜牧（唐代）

夜来微雨洗芳尘，公子骅骝步贴匀。

莫怪杏园憔悴去，满城多少插花人。
皇后庙十五首
真宗（宋代）

宗臣率礼，步玉锵锵。
吉蠲斯献，百禄是将。
孟秋时享太庙进宫斋戒见夹路禾黍油然可观喜而有作
弘历（清代）

祈年常自凛渊衷，多稼于今感昊穹。粒食端为玉食本，黄云已酿绿云中。

稍纾念虑筹防歉，敢弛忧劳为屡丰。封牍时批方牧奏，有秋还喜万方同。
任城道中
刘敞（宋代）

驱车太山下，过憩任与樊。此地昔建侯，邈哉羲皇孙。

市朝非一世，茂草空平原。三十馀万岁，忽如飞鸿奔。

毁墓骨已销，但有石椁存。纵横委路隅，冥漠游岱魂。

古今一邱貉，成败谁复论。区区东家翁，乃复哀玙璠。

牛山顾千驷，涕下何由谖。忠义独不朽，庶几长者言。
哑孝子
沈括（宋代）

孝子无姓名，人以其哑而孝也，谓之哑孝子，亦不悉为何里人，昆明人以其为孝子也，谓之昆明人。孝子生而哑，不能言；与人处，以手指画，若告语者，人或解或不解也。性至孝，有母年已老，饥寒皆心先喻之，不待母言也。家无食，乞人余以养，有所得，必持归陈母前，俟母食，然后食，母未食，不先食也。母偶恚，则嬉戏拜舞母前，母欢娱如初，然后已。母无他子，只一哑孝子。见孝子哑，始亦悲伤，继而且安之；久之，且以为胜不哑子也。有食瓜者，见孝子立於侧，与以余。持之去，食瓜者固素闻孝子之食必先母也，蹑其后，验之。信然，乃大骇服。已而母死，乡人方议醵钱敛，孝子蹶然起，牵乡人衣，至一井边，数数指水中。众讶之，姑引绳下视，则得钱累累；凡母之衾若与夫埋葬之费皆具，不知钱之所自来也，或曰：“孝子日乞归，必投一钱於中，积之久矣。”或曰：“非也，天以是赐孝子也才。” 既葬母，即远游不归，人遂无有见之者。
怀萧道夫
俞德邻（宋代）

北辙南辕一昔分，何时尊酒细论文。谈经举世用燕说，横笔何人静楚氛。

朋辈风流推李杜，弟兄词藻愧机云。麟洲有客长回首，归诵琅章饫所闻。
奉酬公素学士见招之作
苏舜钦（宋代）

人生交分耻苟合，贵以道义久可要。薄俗盈虚逐势利，清风绵邈日已凋。

长吟宇宙独引领，浩浩万古与我遥。安得此身有两翅，飒然远举随风飙。

近逢公素我同好，厌愤偷俗常郁陶。君方调官镇京口，我以重罪废本朝。

身虽俱在大江外，不得会合烦相邀。秋风八月天地肃，千里明回草木焦。

夕霜惨烈气节劲，激起壮思冲斗杓。岂如儿女但悲感，唧唧吟叹随螳蜩。

拟攀飞云抱明月，欲踏海门观怒涛。念君治所近不远，江山蟠辟气象豪。

楼头阴明变霞雾，槛下日夕斗蜃蛟。便将一往刷滞闷，去兴草茁不可薅。

呼儿襆衣办舟楫，一日百里岂惮劳。君方酒酣亦思我，奔墨纸上为长谣。

上言风物丽复壮，下述宴集乐且遨。意我羁愁正无赖，欲以此事相誇招。

此篇笔绝墨未渗，我舟适到范老桥。古人千里有神会，以兹可信非相辽。

倜然不以穷见弃，旷然不以位自骄。开缄朗咏毛发竦，通夕噤痒睫不交。

病膜谁将宝篦刮，痒背恰得仙人抓。长川奔浑走一气，巨镇截嶭上赤霄。

又如阴云载雷电，光怪迸漏不可包。惊呼叹伏已不暇，焉敢有意急其高。

却疑欺我老困顿，故作大句来相鏖。近罹罪辱舌虽在，每避嫌谤口已胶。

更遭掀搅岂不畏，欲取笔砚俱焚烧。既承嘉命敢无报，将吐复茹移昏朝。

留连日日奉杯宴，殊无閒隙吟风骚。看君岸帻卷大白，有似巨浸吸百潮。

宾从倾颓尚未厌，直恐溃烂肠与脬。神迷耳热眼生缬，嚼尽宝墨狂酲消。

欢流乐极古所戒，不免厌旦潜遁逃。还家数日却愁寂，梦中犹奉笑与嘲。

强为短篇答高谊，鄙事轧轧空自挠。览之捧腹定绝倒，幸为投弃无传抄。

相思复拟往相会，予今岂复如系匏。行看雪夜景清绝，更乘逸兴飞轻舠。
再和 其三
吴景奎（元代）

万里青冥一鹗秋，山川应待子长游。莫惊素发催垂领，早见朱衣暗点头。

锦带吴钩心独壮，牙签玉轴志先酬。师门藉藉高风在，立雪英才旧姓游。
送元
郑獬（宋代）

常公廊庙姿，龙节殿南区。凿开文章源，儒学比蜀都。

仪仪天章老，秀色发东吴。相望三百载，还拥朱轓车。

风帆入天境，云际如飞凫。到郡省风俗，少住使君旟。

邦人爱文字，小吏亦诗书。欧生死北土，仙山失璠玙。

魁怪遂横行，圣人恶夺朱。愿公正礼法，引之君子涂。

骙骙万马群，必有真龙驹。它时杨得意，自可荐相如。
恭懿太子挽歌五首
王维（唐代）

何悟藏环早，才知拜璧年。翀天王子去，对日圣君怜。

树转宫犹王，笳悲马不前。虽蒙绝驰道，京兆别开阡。

兰殿新恩切，椒宫夕临幽。白云随凤管，明月在龙楼。

人向青山哭，天临渭水愁。鸡鸣常问膳，今恨玉京留。

骑吹凌霜发，旌旗夹路陈。凯容金节护，册命玉符新。

傅母悲香褓，君家拥画轮。射熊今梦帝，秤象问何人。

苍舒留帝宠，子晋有仙才。五岁过人智，三天使鹤催。

心悲阳禄馆，目断望思台。若道长安近，何为更不来。

西望昆池阔，东瞻下杜平。山朝豫章馆，树转凤凰城。

五校连旗色，千门叠鼓声。金环如有验，还向画堂生。
闲居感兴六首 其六
江源（明代）

万古交驰一片尘，每回回首即长颦。

终军壮节堆黄土，何用浮名绊此身。
游报国院用壁间韵示同游二首 其一
朱松（宋代）

招提一叶弄新晴，却信朝檐鹊有灵。犹有幽花堪系缆，为言轻手惜飘零。
点绛唇
刘建（清代）

独坐孤灯，夜来愁听更声恶。魂销魄落。半是情牵着。

泪湿青衫，自叹鸳鸯错。相思托。书成盈幄。字不堪重约。
庚申季冬立春日还乡公晔置酒孟园从容道旧有诗次韵
李弥逊（宋代）

孟园花色璨琼瑰，倦客随春此地回。静院茶瓯浮积雪，深堂香鸭乱真梅。

得闲苦厌纷纭事，畏病难禁潋滟杯。但扫晴窗铺大字，更将老眼为君来。
饭牛图
王冕（元代）

君不见百里奚饭牛而牛肥，胸中经纬无人知；又不见老甯戚中不中兮长叹息。
偶尔君臣称际会，伯道相高非盛德。
何如牧儿原野间？埋名隐姓闲盘桓。
清晨骑牛唱歌出，日暮骑牛唱歌还。
随中力作了人事，岂以世故无相干？也不知长安尘土暗天地，也不知沧海风黑波澜翻。
三峡之险彼自险，蜀道之难彼自难。
富贵无所惑，贫贱得自安。
但愿岁年丰，草满牛可餐。
青山绿水足行乐，吟风啸月无机关，不问世上骑马官。
题柴言山水
陆游（宋代）

草亭临峭绝，霜嶂起嶙峋。
危磴傥可上，老夫思卜邻。
醉太平•寿玉虬叔三十叔别号云痴
董以宁（清代）

苏仙李仙。张颠米颠。其诗其字之间。许云痴并肩。

书帘茗烟。琴弦画笺。年年长向花前。著金貂醉眠。
富阳春兴
石中玉（清代）

晓郭桑阴翠软铺，丹青别补大痴图。阶前蝴蝶春深浅，江上鲥鱼信有无。

兰箭晨抽香露湿，茗旗晴展嫩云扶。昼长吟罢浑无事，祇合垂纶侣钓徒。
弄玉
蜀宫群仙（唐代）

采凤飞来到禁闱，便随王母驻瑶池。

如今记得秦楼上，偷见萧郎恼妾时。
垂虹亭
钱明逸（宋代）

千里波平瑟瑟风，纤云不解翳虚空。
素娥自有清光在，上下清明一鉴中。
题经筵安仝译史新刻千文赐本二首 其二
许有壬（元代）

隋僧变灭等浮云，七十三行墨尚新。阁本重翻铁门字，圣恩均到石渠人。
滩山驿中站闻鸡声
张弼（明代）

蕉叶盘餐刺竹房，扶蒥甘自和槟榔。无端山馆撩人意，墙外鸡声似故乡。
次韵胡柳塘夏自然春游
方一夔（宋代）

邂逅相逢玷俊游，共临清泚看横舟。野情潇洒便僧寺，尘事嚣横远市楼。

倚杖有诗追和韵，折花随酒记行筹。归来散步斜阳下，休笑浮云等幻沤。
村居
沈亚之（唐代）

有树巢宿鸟，无酒共客醉。月上蝉韵残，梧桐阴绕地。

独出村舍门，吟剧微风起。萧萧芦荻丛，叫啸如山鬼。

应缘我憔悴，为我哭秋思。
昨日行
戴表元（宋代）

种树莫种垂杨枝，结交莫结轻薄儿。
杨枝不耐秋风吹，薄交易结还易离。
君不见昨日书来两相忆，今日相逢不相识。
不如杨柳犹可久，一度春风一回首。
次择之韵聊纪秦事
朱熹（宋代）

不知四海已扬汤，舞殿歌台乐未央。五帝威神等牛马，六王子女尽嫔嫱。

仙心久已攀姑射，辨口从教泣华阳。行客讵明千古意，虚疑霞佩响琳琅。
偈颂一百零三首 其八十五
释月涧（宋代）

参得到，悟得彻，自谓龙门上客。荐福有棒，亦未到伊吃。

行百里者半九十。
鹧鸪天·九陌游人起暗尘
佚名（宋代）

九陌游人起暗尘。一天灯雾锁彤云。瑶台雪映无穷玉，阆苑花开不夜春。攒宝骑，簇雕轮。汉家宫阙五侯门。景阳钟动才归去，犹挂西窗望月痕。
汉宫春（乙未正月和李汉老韵，简严子文）
丘崈（宋代）

横笛吹梅，记南楼夜月，疏蕊纤枝。香尘软红自暖，不怕寒欺。人归梦悄，怅凭阑、密约深期。身渐老，风流纵在，逢花那似当时。

东阁占春宜早，甚开迟也似，雪屋疏篱。须公彩毫度曲，锦帐题诗。多应见我，怪尊前、华发其谁。烦道与，巡檐共笑，元是旧日相知。
离佛指峡
唐文凤（明代）

空传佛指现，不念佛心慈。怒浪排空猛，惊风入夜痴。

峡青花雨坠，江碧柳烟垂。此地稽留苦，王程敢后期。
演雅十章
张至龙（宋代）

蚕饱办丝课，蜂忙供蜜工。
役役为人劳，衣食还自空。
题画
超源（清代）

春浦风生柳岸斜，好山何处著人家。白云遮断桥西路，不许渔郎问落花。
次高侍郎韵
郑珞（明代）

芳村渺渺带平沙，桑柘阴阴一径斜。老去更堪身在客，病馀方觉眼生花。

虫声入夜惊秋早，雁影冲寒冒雨斜。西望故乡情不极，白云飞处是吾家。
西轩纳凉口号效诚斋体
曹寅（清代）

渗绿镕金素壁开，长廊午后好徘徊。明知不藉西风力，横被高梧垄断来。
新莺
耿愿鲁（清代）

翠羽翩翩耀锦衣，乔林经日恋春晖。回翔自有东风便，不向花阴冷处飞。
除官归京睦州雨霁
杜牧（唐代）

秋半吴天霁，清凝万里光。水声侵笑语，岚翠扑衣裳。

远树疑罗帐，孤云认粉囊。溪山侵两越，时节到重阳。

顾我能甘贱，无由得自强。误曾公触尾，不敢夜循墙。

岂意笼飞鸟，还为锦帐郎。网今开傅燮，书旧识黄香。

姹女真虚语，饥儿欲一行。浅深须揭厉，休更学张纲。
杖道钱
张笃庆（清代）

富莫富于杖道钱，贫莫贫于严道之铜山。铜山铸钱万万千，到道不得名一钱。

杖道百钱真我有，取自杖道且沽酒。今日百钱今日醉，得钱沽酒常酣睡。

君不见何曾一日食万钱，便欲下箸心茫然。洛阳离乱救不得，纵饶沽酒无颜色。

眼看荆棘埋铜驼，钱乎钱乎奈若何？
西江月
李祁（宋代）

拾翠亭前水满，郎官湖上春回。仪龙新碾试琼杯。更觉春江有味。

拄杖行穿翠筱，吹花醉绕江梅。故园心事老相催。此意陶潜能会。
直钩潭
郭印（宋代）

临深投纶竿，直钩本非钓。
欲钓圣贤心，默坐得其要。
县学别同舍
王十朋（宋代）

萧瑟秋声起桂枝，登临谁赋送将归。伴人灯火情犹在，过眼烟云事已非。

记取齑盐同冷落，忍教襟袂遽分违。明朝一笑江山隔，望断日边鸿雁飞。
留墓松
卫宗武（宋代）

青青冢上木，夭矫摩太虚。
日夜之所息，雨露这所濡。
其来至高曾，溪啻五世储。
伟哉廊庙材，而受斤斧屠。
其间钟异质，形气与众殊。
小者近十围，大者百尺躯。
九苞凤可巢，千载苓可耡。
难以刀锯加，俾与玉石俱。
留为龙鸾种，要产驹与雏。
咨汝二十二，结交犹朋徒。
共期松乔寿，以卫龙虎区。
子孙其保之，慎勿使翦除。
毋俲发冢儒，假辞取珠襦。
群柏既就歼，所存能几余。
时哉能得已，涕泣而长吁。
春尽日
韩偓（唐代）

树头初日照西檐，树底蔫花夜雨沾。外院池亭闻动锁，

后堂阑槛见垂帘。柳腰入户风斜倚，榆荚堆墙水半淹。

把酒送春惆怅在，年年三月病厌厌。
次韵李举之玉霄亭 其二
曾惇（宋代）

亭据城央一径开，仍标兰芷出蒿莱。诸峰合沓云边出，大舶岢峨海上来。

已办酒池供倒载，可无舞袖看低回。风烟正赖君弹压，时遣诗锋为剸裁。
将仲子
佚名（先秦）

将仲子兮，无逾我里，无折我树杞。岂敢爱之？畏我父母。仲可怀也，父母之言亦可畏也。
将仲子兮，无逾我墙，无折我树桑。岂敢爱之？畏我诸兄。仲可怀也，诸兄之言亦可畏也。
将仲子兮，无逾我园，无折我树檀。岂敢爱之？畏人之多言。仲可怀也，人之多言亦可畏也。
喜泽萌来自开先并示尘异时尘异偶患哑
释函是（明代）

万机休罢付雷同，买得青山湖水东。乞食暂迂戎马外，耕田先水霭云中。

千两黄金难买哑，一生白眼拚教聋。渐看人事多疑信，却有吾侪自远从。
投诚斋 其四
刘过（宋代）

智愚上下尔自异，尺寸不差公短长。毕竟昌黎仍旧好，何曾人说段文昌。
更被奏留淮南，送从弟罢使江东
刘长卿（唐代）

又作淮南客，还悲木叶声。寒潮落瓜步，秋色上芜城。

王事何时尽，沧洲羡尔行。青山将绿水，惆怅不胜情。
过郑广文旧居（郑虔）
李商隐（唐代）

宋玉平生恨有馀，远循三楚吊三闾。

可怜留著临江宅，异代应教庾信居。
咏柳诗
祖孙登（南北朝）

驰道藏乌日，郁郁正翻风。抽翠争连影，飞绵乱上空。

高叶临胡塞，长枝拂汉宫。欲验伤攀折，三春横笛中。
樵家
程垣（宋代）

深溪藏毒蛟，樵家冰灶口。结侣腰弯刀，破衲补更厚。

持担俯清流，勇往不回首。褰裳望青采，岂暇寻枯朽。
松斋秋咏吹黄存之韵七首
裘万顷（宋代）

据梧枝策事纷纭，楼上看山对晚曛。
纵是楼无山色远，只如小米画烟云。
巴陵送李十二
王昌龄（唐代）

摇曳巴陵洲渚分，清江传语便风闻。

山长不见秋城色，日暮蒹葭空水云。
衢学讲堂更名时心和贰车韵车韵五首
袁甫（宋代）

意味澄然未动初，纲常大道本同趋。
直须丽泽工夫熟，便是当年咏舞雩。
王太博 其二
林希逸（宋代）

以赋鸣虽早，襟怀实似虚。出弹齐士铗，归读乐轩书。

丹桂攀殊苦，黄粱梦不如。在时同手足，入念每沾衣。
育王方丈
范成大（宋代）

窗纸悲嘶万壑风，石梁飞涧倒枯松。
因勤昨夜三更雨，添作投渊雪色龙。
跋林学士宋卿帖
王迈（宋代）

朝为一旅人，暮拾九品官。趾高气且浮，反面视孤寒。

昔闻韩魏公，义风塞人寰。赤舄坐昼锦，有客排其关。

孤身无所赍，乞公玉盥盘。公笑授之去，感涕双汍澜。

我始得此事，谓可耸俗观。家传书甚悉，国史载不完。

今见学士帖，烂然银钩蟠。方其一第初，半载游长安。

持书遗乡朋，客费无虚闲。近得奁中赀，分壮贫士颜。

宁我食无鱼，不忍渠无餐。宁我裾无华，不忍渠衣单。

臭味何所爱，敢言囊之悭。犹愈轻薄儿，一笑黄金拚。

我来阅遗书，据案发长叹。纵横才片纸，突兀已万间。

魏公为上相，庇士易为欢。林公初筮仕，为此良独难。

景仰前辈人，高节骞云山。原下不可作，清风何时还。

泚笔哦此诗，寄名乌丝栏。庶几一见者，可以激偷顽。
题古木图
胡奎（元代）

萧萧疏疏木叶下，历历落落霜树高。丹崖寒深老石裂，山风吹树清猿号。

当年画史笔最好，写得乾坤秋气老。图中转手夺天工，始信黄金未为宝。
峡山飞来殿
李昴英（宋代）

龙门凿破碧天池，呈佛高峰插翠微。
对岸钟声犹隐耳，御风檐翠尚如翚。
二神择地非着相，双锡腾空向上机。
此境世间如更有，安知古殿不重飞。